ཡིནའང་དྲི་ཚིག་ནི།བོད་ཀྱི་སྙན་ངག་ཟེར་པ་འདིའི་ཁུངས་དང་།རྒྱུ་དང་རྐྱེན་གང་འདྲ་ཞིག་ལ་བརྟེན་ནས་སྡོམ་ཚིག་འདི་འདྲ་ཞིག་བཞག་པ་ཡིན་ནམ།དོན་གྲུབ་རྒྱལ་མ་བྱུང་བའི་སྔོན་དུ་བོད་དུ་ད་ལྟ་ཀུན་གྱིས་བརྩི་བཞིན་པའི་རང་མོས་སྙན་ངག་ཟེར་པ་ཞིག་མེད་པ་རེད་དམ།ཡང་ན་དོན་གྲུབ་རྒྱལ་གྱིས་སྔོན་དུ་ཡོད་པའི་བོད་ཀྱི་སྙན་ངག་དང་།མགུར་གླུ་དང་།གླུ་གཞས་སོགས་ལ་བརྟེན་ནས་གསར་ཏུ་བརྩམས་པ་ཞིག་རེད་དམ།ཡང་ན་སྲིད་གཞུང་གིས་མགོ་བརྩམས་པ་དང་།འཆར་གཞི་ཡོད་པས་བསྒྱུར་པ་དང་།པར་སྐྲུན་བྱས་པ་དང་།དོན་གྲུབ་རྒྱལ་སོགས་ཀྱིས་ཆེད་དུ་སློབ་གཉེར་བྱས་པའི་དྲིལ་བསྒྲགས་ཀྱི་ཡིག་ཆ་དག་ལས་བྱུང་བ་རེད་དམ་ཞེས་པ་སྟེ།དྲི་ཚིག་འདི་དག་ནི་ངེས་པར་ཏུ་གལ་ཆེ་བར་མཐོང་།ཅི་ཡིན་ཞེ་ན།ལོ་འགའ་ཤས་ཀྱི་སྔོན་ནས་ཕྲན་ལ་བོད་ཀྱི་རང་མོས་སྙན་ངག་གི་ལོ་རྒྱུས་སྐོར་དོ་སྣང་བྱུང་བ་དང་།རྩོམ་ལུས་འདི་ཇི་ལྟར་བྱུང་བ་ཡིན་ནམ།ཐོག་དང་པོར་བོད་ཡིག་ཏུ་འབྲི་མཁན་དང་།སྤེལ་མཁན་སུ་ཡིན་ནམ།དངོས་གནས་དོན་གྲུབ་རྒྱལ་གྱིས་གསར་གཏོད་བྱས་པ་ཞིག་རེད་དམ།ཡང་ན་སྔོན་ནས་ཡོད་པའི་རྩོམ་ལུས་ཤིག་རེད་དམ་སོགས་ཀྱི་དྲི་བ་འདྲི་རྒྱུ་བྱུང་བ་མ་ཟད།དེའི་ལོ་རྒྱུས་དང་།དམིགས་དོན།དར་རྐྱེན་སོགས་ཤེས་འདོད་ཆེན་པོ་བྱུང་སོང་།དེ་བས་ལོ་འགའ་ཤས་ཙམ་ལ་དུས་ཚོད་སོགས་ངེས་མེད་ངང་།འདི་ལ་འབྲེལ་བ་ཡོད་པའི་བོད་ཕྱི་ནང་གི་བསྟན་བཅོས་མང་པོ་ཞིག་བསྡུ་རུག་དང་།སྐྱོར་ཀློག་དང་།ཞིབ་དཔྱད་བྱས་པ་དང་།ལྷག་པར་ཏུ་རྒྱ་མི་རིགས་ལ་ཉེ་རབས་ཀྱི་སྙན་ངག་དར་པའི་ལོ་རྒྱུས་དང་།དེ་བཞིན་ཞེ་དགུའི་རྗེས་སུ།ཀྲུང་དབྱང་སྲིད་གཞུང་གི་ཆེད་དུ་བཏོན་པའི་བོད་ཡིག་དཔེ་དེབ་འགའ་དང་།མོའི་ཙེ་ཏུང་གི་དཔེ་དེབ།རིག་གསར་སྐབས་ཀྱི་དཔེ་དེབ་སོགས་ལ་ཞིབ་དཔྱོད་བྱས་ཡོང་དུས།རང་ཅག་ལ་ཡོད་པའི་རང་མོས་སྙན་ངག་གི་ཁུངས་དང་།དེའི་རྩོམ་པ་པོ།དེ་བོད་དུ་དར་པའི་རྒྱུ་དང་རྐྱེན།འབྲས་བུ་སོགས་ཀྱང་རིམ་གྱིས་ཇེ་གསལ་དུ་སོང་ནས།མཐའ་སྡོམ་ནི།༼དེང་རབས་བོད་ཀྱི་རྩོམ་རིག༽ཟེར་པ་འདི་དང་།བོད་ཀྱི་རང་མོས་སྙན་ངག་ཟེར་པ་འདི་ནི་དོན་གྱིས་སྲིད་གཞུང་གིས་ཆེད་དུ་སྤྱི་ཚོགས་རིང་ལུགས་ཀྱི་བོད་ལྗོངས་གསར་པ་ཞིག་འཛུགས་སྐྲུན་གྱི་ཆེད་དུ་བསམ་བཞིན་དུ་བོད་ཡིག་ཐོག་ནས་སྤེལ་བ་ཞིག་དང་།དོན་གྲུབ་རྒྱལ་སོགས་ཀྱིས་རིག་གསར་དང་།དེའི་རྗེས་སུ་བྱུང་བའི་རྒྱའི་༼རྩོམ་རིག༽གཞུང་ལུགས་དང་།རྩོམ་ལུས་དེ་དག་དེང་རབས་བོད་ཀྱི་རྩོམ་རིག་གསར་པ་ཞིག་ཡིན་ཁུལ་གྱིས་བོད་དུ་སྤེལ་བ་དེ་ལས།གསར་པ་བརྩམས་པ་ཞིག་མ་ཡིན་པར།ཕལ་ཆེར་ཆུ་ལ་ཆུ་བཞག་པ་ལྟར།ཚིག་དང་།སྡེབ་སྦྱོར།རྒྱན་གང་གི་ཐད་ནས་རིག་གསར་གྱི་ལྷག་མའམ།དེའི་ཆ་ཤས་ཞིག་རེད་སྙམ་པའི་གདེང་ཚོད་བྱུང་བ་མ་ཟད།རྩོམ་པ་པོ་དེ་དག་གིས་འབྲི་བཞིན་པའི་དེང་རབས་བོད་ཀྱི་རྩོམ་རིག་ཅེས་པ་ནི་བརྗོད་བྱ་མི་འདྲ་བ་ཙམ་ལས།རྩོམ་ལུས་དང་།ཚིག་སྦྱོར།རྒྱན་གང་རུང་གི་ཐོག་ནས་རིག་གསར་གྱི་རྩོམ་རིག་གི་ལྷག་མ་ཙམ་ཞིག་རེད་བསམ་སོང་།